3 Paulo e ne e le modiri yo o ntseng jang? Ga go pelaelo gore o ne a tlhagafetse. O ne a dira ka natla, a anamisa dikgang tse di molemo mo mafelong a le mantsi a Mediterranean. Fa moaposetoloi yono yo o dirang ka natla a tlhalosa lebaka la go bo a ne a bolela molaetsa wa Bogosi ka tlhagafalo o ne a re: “Jaanong, fa ke bolela dikgang tse di molemo, ga se lebaka la gore ke ipelafatse, gonne ke patelesega go dira jalo. Tota, a bo go latlhega nna fa e le gore ga ke a bolela dikgang tse di molemo!” (1 Bakorintha 9:16) A Paulo o ne a amegile fela ka go namola botshelo jwa gagwe? Nnyaa. E ne e se motho yo o bogagapa. Go na le moo, o ne a batla gore batho ba bangwe le bone ba solegelwe molemo ke dikgang tse di molemo. O ne a kwala jaana: “Ke dira dilo tsotlhe ka ntlha ya dikgang tse di molemo, gore ke tle ke di abalane le ba bangwe.”—1 Bakorintha 9:23.